Justisminister Anders Anundsen (Frp) sier han ble overrasket over hvordan informasjonsvideoen hans blir omtalt, men angrer ikke.
– Nei, jeg gjør ikke det. Jeg synes det er viktig at folk får informasjon om hva de får igjen når de betaler skatt, sier Anundsen.
Filmen var hyppig kommentert i sosiale medier i går, og Senterpartiets Geir Pollestad lagde en egen parodivideo fra Stortinget.
– Jeg synes fortsatt at videoen var en god idé. Jeg har hørt rykter om at det er en ære å bli parodiert, så det tar jeg ikke så tungt, sier han.
Anundsen synes det er leit at omtalen i mediene handler om filmen i seg selv og ikke om budskapet.
– Den vinklingen som noe av dette har tatt, var overraskende for meg. For eksempel at det skulle være et angrep på den frie presse, sier han. (NTB)
KrF-leder Knut Arild Hareide synes justisminister Anders Anundsen framstår veltalende og engasjert i videoen der han snakker om hva Høyre/Frp-regjeringen har gjennomført på justisfeltet. Hareide reagerer imidlertid spesielt på tidspunktet videoen er publisert på og at justisministeren bruker tjenestemenn og embetspersoner i det han mener framstår som ren reklame.
– Her setter han embetspersoner, som skal være partipolitisk uavhengige i en veldig vanskelig situasjon. Jeg reagerer på at videoen publiseres nå midt i valgkampen. Det bryter med vanlig parlamentarisk skikk, sier Hareide.
Han mener Anundsen og Frp-leder Siv Jensen her begge har opptrådt uryddig i valgkampens første fase, på ulike måter. Jensen etter at hun åpnet valgkampen med å oppfordre kommunene til å si nei til å ta imot syriske flyktninger.
– For Jensen var det formildende at hun sa det ved en valgkampåpning, for Anundsen er timingen nettopp det som gjør saken alvorlig. Fellesbetegnelsen er at de opptrer uryddig.
Hareide har selv lansert reklamefilmer for KrF om både lærertetthet, tigging og søndagsåpne butikker.
– Men vi har ikke brukt én krone av justisdepartementets penger, og hadde de tilbudt oss det, så hadde vi takket nei, sier KrF-lederen.
Han viser til at han som miljøvernminister var svært forsiktig med å publisere ensidige videoer i valgkampen, som kunne oppfattes som reklame.